CELEX: 32020R1206
Language: el
Date: 2020-08-19 00:00:00
Title: Εκτελεστικός κανονισμός (ΕΕ) 2020/1206 της Επιτροπής της 19ης Αυγούστου 2020 για την τροποποίηση του εκτελεστικού κανονισμού (ΕΕ) 2019/1323 σχετικά με έκτακτα μέτρα στήριξης της αγοράς για τους τομείς των αυγών και του κρέατος πουλερικών στην Ιταλία

20.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 273/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1206 ΤΗΣ ΕΠΙΤΡΟΠΗΣ
         της 19ης Αυγούστου 2020
         για την τροποποίηση του εκτελεστικού κανονισμού (ΕΕ) 2019/1323 σχετικά με έκτακτα μέτρα στήριξης της αγοράς για τους τομείς των αυγών και του κρέατος πουλερικών στην Ιταλία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 220 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Στο πλαίσιο της εκδήλωσης εστιών γρίπης των πτηνών στην Ιταλία, η Επιτροπή εξέδωσε δύο κανονισμούς σχετικά με έκτακτα μέτρα στήριξης της αγοράς. Ο εκτελεστικός κανονισμός (ΕΕ) 2018/1506 της Επιτροπής (2) καλύπτει την εκδήλωση εστιών μεταξύ της 30ής Απριλίου 2016 και της 28ης Σεπτεμβρίου 2017 και ο εκτελεστικός κανονισμός (ΕΕ) 2019/1323 της Επιτροπής (3) καλύπτει την εκδήλωση εστιών από την 1η Οκτωβρίου 2017 έως τις 30 Ιουνίου 2018.
                  
               
                     (2)
                  
                  
                     Η Ιταλία ενημέρωσε την Επιτροπή ότι, κατά την εφαρμογή των εν λόγω κανονισμών, ορισμένες εκμεταλλεύσεις που επλήγησαν από την εκδήλωση εστιών πριν από τις 28 Σεπτεμβρίου 2017 και έλαβαν αποζημίωση στο πλαίσιο του εκτελεστικού κανονισμού (ΕΕ) 2018/1506, επηρεάστηκαν επίσης από κτηνιατρικούς περιορισμούς υπό μορφήν συνέχισης της υποχρεωτικής διακοπής των δραστηριοτήτων τους και των συνεπαγόμενων οικονομικών απωλειών, πέραν της 28ης Σεπτεμβρίου 2017, ήτοι κατά τη χρονική περίοδο που καλύπτεται από τον εκτελεστικό κανονισμό (ΕΕ) 2019/1323.
                  
               
                     (3)
                  
                  
                     Η Επιτροπή έλαβε επίσημο αίτημα από την Ιταλία να συμπεριληφθούν οι εν λόγω εκμεταλλεύσεις στο πεδίο εφαρμογής του εκτελεστικού κανονισμού (ΕΕ) 2019/1323, ώστε να επιτραπεί η αποζημίωση τους για τις συνεχιζόμενες οικονομικές απώλειές τους πέραν της 28ης Σεπτεμβρίου 2017. Ο εκτελεστικός κανονισμός (ΕΕ) 2018/1506 περιόρισε την επιλεξιμότητα για ενωσιακή συγχρηματοδότηση δαπανών που καταβλήθηκαν από την Ιταλία στους δικαιούχους έως τις 30 Σεπτεμβρίου 2019, ενώ ο εκτελεστικός κανονισμός (ΕΕ) 2019/1323 εξακολουθεί να επιτρέπει τις πληρωμές έως τις 30 Σεπτεμβρίου 2020.
                  
               
                     (4)
                  
                  
                     Επομένως, ο εκτελεστικός κανονισμός (ΕΕ) 2019/1323 θα πρέπει να τροποποιηθεί αναλόγως.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 1 του εκτελεστικού κανονισμού (ΕΕ) 2019/1323 αντικαθίσταται από το ακόλουθο κείμενο:
            
               
                  «Άρθρο 1
                  Η Ένωση συμμετέχει κατά 50 % στη χρηματοδότηση των δαπανών με τις οποίες επιβαρύνθηκε η Ιταλία για τη στήριξη της αγοράς αυγών για επώαση, αυγών προς κατανάλωση και κρέατος πουλερικών που επλήγη σοβαρά από τις 45 εστίες γρίπης των πτηνών υψηλής παθογονικότητας του υποτύπου H5, οι οποίες εντοπίστηκαν και κοινοποιήθηκαν από την Ιταλία μεταξύ της 1ης Οκτωβρίου 2017 και της 30ής Ιουνίου 2018 και των εστιών που κοινοποιήθηκαν από την Ιταλία μεταξύ της 20ής Ιουλίου 2017 και της 28ης Σεπτεμβρίου 2017, οι οποίες οδήγησαν στην υποχρεωτική παύση λειτουργίας των εκμεταλλεύσεων μετά τις 28 Σεπτεμβρίου 2017.».
               
            
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2018/1506 της Επιτροπής, της 10ης Οκτωβρίου 2018, σχετικά με έκτακτα μέτρα στήριξης της αγοράς για τους τομείς των αυγών και του κρέατος πουλερικών στην Ιταλία (ΕΕ L 255 της 11.10.2018, σ. 1).
         
            (3)  Εκτελεστικός κανονισμός (ΕΕ) 2019/1323 της Επιτροπής, της 2ας Αυγούστου 2019, σχετικά με έκτακτα μέτρα στήριξης της αγοράς για τους τομείς των αυγών και του κρέατος πουλερικών στην Ιταλία (ΕΕ L 206 της 6.8.2019, σ. 12).